HU Az Európai Unió Hivatalos Lapja C 125/13

Bejegyzés iránti kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

2012/C 125/06

Ezzel a közzététellel az 510/2006/EK tanácsi rendelet (1) 7. cikke alapján megnyílik a kérelem kifogásolásának joga. A kifogást tartalmazó nyilatkozatnak e közzététel napjától számított hat hónapon belül kell beérkeznie az Európai Bizottsághoz.

EGYSÉGES DOKUMENTUM

A TANÁCS 510/2006/EK RENDELETE

„SPARGEL AUS FRANKEN”/„FRÄNKISCHER SPARGEL”/„FRANKEN-SPARGEL”

EK-sz.: DE-PGI-0005-0804-17.03.2010

OFJ ( X ) OEM ( )

1. Elnevezés:

„Spargel aus Franken”/„Fränkischer Spargel”/„Franken-Spargel”

2. Tagállam vagy harmadik ország:

Németország

3. A mezőgazdasági termék vagy élelmiszer leírása:

3.1. A termék típusa:

1.6. osztály: Gyümölcs, zöldségfélék és gabonafélék, frissen vagy feldolgozva

3.2. A termék leírása, amelyre az 1. pontban található elnevezés vonatkozik:

A „Spargel aus Franken” elnevezés kizárólag az Asparagus officinalis L növénynek a frankföldi földrajzi területen termesztett és szedett, emberi fogyasztásra alkalmas hajtásaira vonatkozik, mint fehér spárgára, a lila spárga alcsoporttal, és mint zöld spárgára, a zöldeslila spárga alcsoporttal.

A fehér spárga termesztése nagy bakhátak alatt történik. A napfénytől való védelem következtében a hajtások halványak maradnak. A fajták közötti különbségek és a talaj fényáteresztő képessége függvényében a fehér spárga a fej tájékon rózsaszín-lilásvörös árnyalatú is lehet. A fehér és a lila spárgát halványított spárgának is nevezik.

A zöld spárga hajtásai a talajból nőnek ki. A napfény hatására fotoszintézis útján klorofil termelődik, ami a spárgasípok zöld színét eredményezi. A fajták közötti különbségek függvényében részleges lilás színeződést a zöldspárga is mutathat.

A minőségi követelmények, valamint a Fränkischer Spargel különleges tulajdonságainak biztosítása érdekében a Fränkischer Spargel termesztése a helyes mezőgazdasági gyakorlat szabályai szerint, értékesítése pedig az uniós forgalmazási előírásoknak megfelelő előkészítést és csomagolást követően történik.

A Fränkischer Spargel azáltal tűnik ki a más eredetű spárgák közül, hogy a külső minőségi jellemzők mellett (forgalmazási előírások) belső minőségi tulajdonságokkal (finomrostú, íze lágy aromájú, keserű anyagok termelésére kevéssé hajlamos) is rendelkezik, valamint csak a frankföldi földrajzi területen termesztik és szedik.

A minőség biztosítása érdekében a termelők a Bajor Szabad Állam fajtakísérletei alapján választják ki azokat a fajtákat, amelyek e leírásnak különösen megfelelnek. A fajtákra vonatkozó ajánlásokról évente tájékoztatják a termesztőket. Ezen kívül folyamatos, a mindenkori időjárási viszonyokhoz igazodó szedés, és a szedést követő, a terméknek megfelelő kezelés biztosítja a frissességet az értékesítési útvonaltól függetlenül.

3.3. Nyersanyagok (kizárólag feldolgozott termékek esetében):

—

3.4. Takarmány (kizárólag állati eredetű termékek esetében):

—

3.5. Az előállítás azon műveletei, amelyeket a meghatározott földrajzi területen kell végrehajtani:

A spárga termesztési folyamatának – az ültetéstől a leszedésig – a frankföldi földrajzi területen kell történnie.

3.6. A szeletelésre, aprításra, csomagolásra stb. vonatkozó egyedi szabályok:

—

3.7. A címkézésre vonatkozó egyedi szabályok:

—

4. A földrajzi terület tömör meghatározása:

A frankföldi földrajzi terület magában foglalja a Németországi Szövetségi Köztársaságban a Bajor Szabad Állam Alsó-, Közép-, és Felső-Frankföld közigazgatási körzeteiben található összes spárgatermesztő területet.

5. Kapcsolat a földrajzi területtel:

5.1. A földrajzi terület sajátosságai:

A Fränkischer Spargelt a Frankföldre jellemző agyagos területeken, valamint a jurakori homokos talajon, az észak-bajor agyagos dombvidék, a Fränkische Platte, valamint a Spessarts és Rhön vidékének homokos talaján, átlagosan 200–300 méteres magasságon termesztik. A termesztési körülményeket többek között az évi átlagosan 1 500 napsütéses óra, 10 °C-os átlaghőmérséklet, és évi 600 mm csapadék jellemzi. A napfény és a hőmérséklet elősegítik a talaj korai felmelegedését. A csapadék havi 40–60 mm-rel egyenlően oszlik meg, ezért a növekedés is egyenletes. A frankföldi termesztési körülmények a bakhátak hőmérsékletének a Spargel-temperaturservice Projekt (hőmérséklet-mérési projekt) keretében végzett megfigyelés révén követhetők nyomon.

E földrajzi sajátosságok alapján az alsó-, közép-, és felső-frankföldi közigazgatási körzetek hagyományosan ismertek magasan fejlett spárgatermesztésükről. Így például a „vak” levágás a fehér spárga esetében ma is használatos, hagyományos szedési módszer, melynek során a spárga hajtását egy hosszú késsel lemetszik a növényről, úgy, hogy a teljes hajtást nem emelik ki a talajból.

Már a Florinus 1702–1722-es kiadásaiban is találhatók utalások a spárgatermesztés hagyományaira (Bayer. Staatsbibliothek München). Az 1799–1858-as évekből a frankföldi spárgatermesztés eredetére utaló további történeti források ismertek Bamberg (Felső-Frankföld) körzetére vonatkozóan, és bizonyítják, hogy Kitzingen járásban (Alsó-Frankföld) már 1860-ban létezett spárgatermesztés. Az eggolsheimi (Felső-Frankföld) piac 1876-os története a régióban 1670-ben folytatott spárgatermesztésről számol be.

Az évszázadokon át tartó fejlődés során a frankföldi spárgatermesztés mára kulináris és kulturális jelentőségű, lényeges gazdasági tényezővé vált. 2000-ben Frankföldön 670 hektáron folyt spárgatermesztés (Felső-Frankföldön 77,18 hektáron, Közép-Frankföldön 264,62 hektáron, Alsó-Frankföldön 327,61 hektáron). Mindemellett ez az összes az összes bajorországi spárga-termőterület 41%-a.

5.2. A termék sajátosságai:

A Fränkischer Spargel mindenekelőtt finomrostúsága, lágy aromájú íze, és keserű anyagok termelésére való csekély hajlama miatt kedvelt. A spárgát már a „Die Gartenlaube” című folyóirat 1858-as évfolyamában (megjelenés helye: „Elyane Werner, Fränkisches Leben — fränkischer Brauch”, W. Ludwig Verlag, 1992) klasszikusan ünnepeltnek nevezik.

A Spargel aus Franken jelentős ismertségre és hírnévre tett szert a régió és az egész ország területén. Ez többek között abban is megmutatkozik, hogy a Spargel aus Franken a médiában is keresett ételkülönlegességként jelenik meg. 1998 óta kétéves ciklusokban hivatalos frank spárgakirálynőt választanak. A frank spárgakirálynőt és a helyi frank spárgahercegnőket nagy figyelem övezi. A számos frankföldi spárgaünnep közül a nürnbergi „Spargelmarkt” a legismertebb. A frankföldi spárgaszezon megnyitójáról, ahol nemritkán a bajor mezőgazdasági miniszter végzi az első szimbolikus vágást, nemcsak a regionális sajtó tudósít évről-évre, hanem Bajorország más részeinek médiumai is. A spárgaszedés minden évben hagyományosan június 24-én, Szent Iván napján fejeződik be.

5.3. A földrajzi terület és (OEM esetében) a termék minősége vagy jellemzői közötti, vagy (OFJ esetében) a termék különleges minősége, hírneve vagy egyéb jellemzője közötti okozati kapcsolat:

A Spargel aus Franken különleges íze és különleges minősége megfelelő talaj- és időjárási viszonyok, és a frankföldi spárgatermesztők történelmileg kialakult termelési ismereteinek egyedi, csak e régióban előforduló kombinációját teszi szükségessé.

A frankföldi spárgatermesztők tapasztalatait generációról generációra adták tovább. A spárgával kapcsolatos ezen rendkívül jelentős tudást a modern kutatás (Bayerische Landesanstalt für Weinbau und Gartenbau [Bajor Tartományi Borászati és Kertészeti Intézet] és Bayerische Landesanstalt für Landwirtschaft [Bajor Tartományi Mezőgazdasági Intézet]), a régióban (Albertshofenben és Eckentalban) végzett termesztési kísérletek, a termelőknek tartott képzések (spárganapok), és termesztési információk nyújtása (a Spargel-Erzeugerverband Franken e.V [Frankföldi Spárgatermesztők Szövetsége] által kiadott spárga-körlevelek, valamint a kitzingeni és fürthi mezőgazdasági hatóságok által nyújtott információk) egészítik ki. E tapasztalatok és ez a tudás tükröződik a Spargel aus Franken minőségében.

Hivatkozás a termékleírás közzétételére:

(Az 510/2006/EK tanácsi rendelet 5. cikkének (7) bekezdése)

Markenblatt, 2009. március 20-i 12. kötet, 7a-aa. rész, 4. o.

http://register.dpma.de/DPMAregister/geo/detail.pdfdownload/1200

(1) HL L 93., 2006.3.31., 12. o.